CELEX: 62020TN0403
Language: da
Date: 2020-06-19 00:00:00
Title: Sag T-403/20: Sag anlagt den 19. juni 2020 — Wuxi Suntech Power mod Kommissionen

24.8.2020   
            
            
               DA
            
            
               Den Europæiske Unions Tidende
            
            
               C 279/50
            
         
      Sag anlagt den 19. juni 2020 — Wuxi Suntech Power mod Kommissionen
      (Sag T-403/20)
      (2020/C 279/64)
      Processprog: engelsk
      
         Parter
      
      
         Sagsøger: Wuxi Suntech Power Co. Ltd (Wuxi, Kina) (ved advokaterne Y. Melin og B. Vigneron)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesforordning (EU) 2020/444 af 25. marts 2020 om ugyldiggørelse af fakturaer udstedt af Wuxi Suntech Power Co. Ltd, der har misligholdt tilsagnet ophævet ved gennemførelsesforordning (EU), 2017/1570 annulleres.
               
            
                  —
               
               
                  Kommissionen og enhver intervenient, der gives tilladelse til at støtte Kommissionen i sagen, tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om, at Kommissionen har anlagt et åbenbart urigtigt skøn i forbindelse med vurderingen af sagens faktiske omstændigheder og tilsidesat artikel 8 i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union, og artikel 13 i Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union, og særlig stk. 9 i disse artikler, ved at fastslå, at sagsøgeren misligholdt de tilsagnsbetingelser, som Kommissionen og CCCME havde aftalt på vegne af bl.a. sagsøgeren. Sagsøgeren handlede i overensstemmelse med tilsagnet ved at rapportere om fakturaer, der var knyttet til de videresalg, som Suntech Europe France, Suntech Power Italy Co., Srl og Suntech Power Deutschland GmbH foretog til den første uafhængige kunde i Unionen, indtil det ikke længere var forbundet med disse selskaber. Endvidere handlede sagsøgeren i overensstemmelse med tilsagnet ved at underrette Kommissionen rettidigt om ændringen i dets aktiebeholdning i forbindelse med en omstrukturering, hvorefter sagsøgeren ikke længere havde tilknytning til de førnævnte selskaber.
               
            
                  2.
               
               
                  Andet anbringende om, at selv hvis sagsøgeren havde misligholdt tilsagnet, hvilket ikke er tilfældet, har Kommissionen handelt ulovligt ved at erklære de omhandlede fakturerer ugyldige og opkræve told på dem, eftersom de bestemmelser, den anvendte som grundlag herfor, var udløbet og/eller er ophævet. Dette skyldes angiveligt, at gennemførelsesforordning (EU) nr. 1238/2013 og nr. 1239/2013 udløb den 7. december 2015. Tilsvarende udløb gennemførelsesforordning (EU) nr. 2017/367 og nr. 2017/366 den 3. september 2018
               
            
                  3.
               
               
                  Tredje anbringende er baseret på en ulovlighedsindsigelse med hensyn til artikel 3, stk. 2, i Rådets gennemførelsesforordning (EU) nr. 1238/2013 af 2. december 2013 om indførelse af en endelig antidumpingtold og endelig opkrævning af den midlertidige told på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina, artikel 2, stk. 2, i Kommissionens gennemførelsesforordning (EU) 2017/367 af 1. marts 2017 om indførelse af en endelig antidumpingtold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036 og om afslutning af en delvis interimsundersøgelse i henhold til artikel 11, stk. 3, i forordning (EU) 2016/1036, artikel 2, stk. 2, i Rådets gennemførelsesforordning (EU) nr. 1239/2013 af 2. december 2013 om indførelse af en endelig udligningstold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina og artikel 2, stk. 2, i Kommissionens gennemførelsesforordning (EU) 2017/366 af 1. marts 2017 om indførelse af en endelig udligningstold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina efter en udløbsundersøgelse i henhold til artikel 18, stk. 2, i Europa-Parlamentets og Rådets forordning (EU) 2016/1037 og om afslutning af en delvis interimsundersøgelse i henhold til artikel 19, stk. 3, i forordning (EU) 2016/1037, som giver Kommissionen beføjelse til at erklære tilsagnsfakturaer for ugyldige og pålægge toldmyndighederne at opkræve told på tidligere import, som er overgået til fri omsætning.